P. Prokopovič, poslanec: (2007-09-13):
Výbor Národnej rady Slovenskej republiky pre hospodársku politiku ako gestorský výbor k vládnemu návrhu zákona o používaní záznamového zariadenia v cestnej doprave (tlač 306) v druhom čítaní v súlade s § 79 zákona Národnej rady Slovenskej republiky č. 350/1996 Z. z. o rokovacom poriadku podáva Národnej rade Slovenskej republiky túto spoločnú správu výborov. Národná rada Slovenskej republiky svojím uznesením č. 411 z 19. júna 2007 pridelila tento vládny návrh zákona na prerokovanie v druhom čítaní vo výboroch do 6. septembra 2007 a v gestorskom výbore do 7. septembra 2007 ústavnoprávnemu výboru, výboru pre financie, rozpočet a menu, výboru pre hospodársku politiku a Výboru Národnej rady Slovenskej republiky pre verejnú správu a regionálny rozvoj. Konštatujem, že poslanci Národnej rady, ktorí nie sú členmi výborov, ktorým bol tento návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona o používaní záznamového zariadenia v cestnej doprave (tlač 306) prerokovali výbory, ktorým bol tento návrh pridelený takto: Ústavnoprávny výbor prerokoval tento návrh zákona a uznesením č. 212 odporučil Národnej rade Slovenskej republiky návrh zákona schváliť so zmenami a doplnkami uvedenými v prílohe uznesenia. Výbor pre financie, rozpočet a menu prerokoval tento návrh zákona a svojím uznesením č. 181 odporučil Národnej rade Slovenskej republiky tento návrh zákona schváliť spolu s pozmeňujúcimi a doplňujúcimi návrhmi uvedenými v prílohe uznesenia. Výbor pre hospodársku politiku svojím uznesením č. 185 zo dňa 4. septembra 2007 odporučil Národnej rade tento návrh zákona schváliť so zmenami a doplnkami uvedenými v prílohe uznesenia. Výbor Národnej rady pre verejnú správu a regionálny rozvoj taktiež prerokoval tento návrh zákona 5. septembra 2007 a svojím uznesením č. 107 odporučil Národnej rade návrh zákona schváliť s pripomienkami v prílohe tohto uznesenia. Z uznesení výborov Národnej rady Slovenskej republiky, tak ako som ich pred chvíľou uviedol, vyplývajú štyri pozmeňujúce návrhy, máte ich v spoločnej správe každý v lavici pod číslom IV, body 1, 2, 3, 4. Podotýkam, že tieto pozmeňujúce návrhy schválili všetky štyri výbory, ktorým bol tento návrh pridelený, vrátane gestorského výboru. Teda gestorský výbor v súlade s § 79 ods. 4 písm. e) rokovacieho poriadku odporúča Národnej rade Slovenskej republiky o bodoch 1, 2, 3 a 4 hlasovať spoločne s odporučením schváliť. Ďalej gestorský výbor na základe stanovísk výborov a v súlade s § 79 ods. 4 a § 83 rokovacieho poriadku odporúča Národnej rade Slovenskej republiky vládny návrh zákona o používaní záznamového zariadenia v cestnej doprave schváliť. Táto spoločná správa výborov Národnej rady Slovenskej republiky o výsledku prerokovania tohto návrhu zákona v druhom čítaní bola schválená uznesením č. 196 z 11. septembra 2007. Na záver konštatujem, že súčasne ma výbor poveril ako spoločného spravodajcu výborov predložiť Národnej rade Slovenskej republiky túto spoločnú správu výborov a poveril ma zároveň právomocami podľa § 81 ods. 2, § 83 ods. 4, § 84 ods. 2 a § 86 rokovacieho poriadku. Ďakujem pekne za slovo. Pán predseda, môžete otvoriť rozpravu.